Camille Saint-Saëns

Charles Camille Saint-Saëns [ʃaʁl kamij sɛ̃sɑ̃s] (9. oktoober 1835 Pariis – 16. detsember 1921 Alžiir) oli prantsuse helilooja, pianist, organist, koorijuht ja muusikakriitik. Tema kõige tuntum teos on instrumentaalansamblile kirjutatud tsükkel "Loomade karneval"; üldtuntud on ka sümfooniline poeem "Danse Macabre", ooper "Simson ja Delila", 2. klaverikontsert, 1. tšellokontsert, 3. sümfoonia ("Orelisümfoonia") ja "Introduktsioon ja Rondo capriccioso" viiulile orkestriga. Väga varakult ilmnenud ande tõttu peeti teda imelapseks.

Elulugu
Camille Saint-Saënsi isa oli valitsusametnik, kes suri kolm kuud pärast poja sündi. Poissi kasvatasid ema Clémence ja tädi Charlotte Masson, kes hakkasid talle klaverit õpetama, kui ta oli kaheaastane. Sel ajal avastati ka, et Saint-Saënsil on absoluutne kuulmine. Ta hakkas varakult ise muusikat välja mõtlema, tema esimene säilinud helitöö on kirjutatud kolmeaastaselt 22. märtsil 1839. Viieaastaselt esines ta esimest korda avalikul kontserdil, kus mängis Beethoveni viiulisonaadi klaveripartiid.

1842. aastal alustas Saint-Saëns klaveriõpinguid  Friedrich Kalkbrenneri õpilase Camille-Marie Stamaty käe all. Oma esimese avaliku soolokontserdi andis ta kümneaastaselt ja pakkus, et võib lisapalaks peast mängida ükskõik millise Ludwig van Beethoveni 32 klaverisonaadist. Kuuldus temast kui imelapsest levis kiiresti, sealhulgas Ameerikasse. 

13-aastaselt (1848) astus ta Pariisi konservatooriumi, asudes esmalt õppima orelit, 1851. aastal lisandus kompositsiooni eriala Fromental Halévy juhendamisel. Ehkki tal ei õnnestunud saada mainekat Rooma preemiat (Prix de Rome), võitis ta muid auhindu. 16-aastaselt kirjutas ta esimese sümfoonia. 1853. aastal sai temast Saint-Merri kiriku organist. Ühtlasi valmis järgmine sümfoonia, mida nüüd teame sümfooniana nr 1 Es-duur, kanti ette samal 1853. aastal ja hämmastas paljusid kriitikuid ja heliloojaid.

1858–1877 oli Saint-Saëns Pariisi Madeleine'i kiriku organist. Tema iganädalased improvisatsioonid orelil meelitasid kuulama hulga rahvast ja ajendasid Ferenc Liszti nimetama teda maailma suurimaks orelikunstnikuks. Sel ajal valmis ka tema teos "Danse Macabre". 

Aastatel 1861–1865 oli ta klaveri eriala professor École Niedermeyeris, kus õpetas klassikalise muusika nagu Bachi ja Mozarti loomingu kõrval ka kaasaegset muusikat: Liszti, Gounod', Berliozi ja Wagneri teoseid.  Tema kõige edukamad õpilased olid Andre Messager ja Gabriel Fauré, neist viimane oli Saint-Saënsi lemmikõpilane, kellest hiljem sai ka ta kõige lähedasem sõber.

1871. aastal asutati Saint-Saënsi ja César Francki eestvõttel rahvuslik muusikaühing (Société Nationale de Musique), et edendada kaasaegset prantsuse muusikat.

Pikk ja viljakas elu võimaldas Saint-Saënsil kirjutada üle 300 teose kõigis tollal käibel olnud žanrides. Kui oma muusikutee alguses oli ta uuendaja, kes tutvustas prantslastele uusi žanre ja toetas kaasaegseid autoreid (nt Liszti ja Wagnerit), siis 20. sajandi alguseks oli ta muutunud konservatiivseks. Tema romantilises stiilis looming sisaldab 12 ooperit, 3 sümfoonilist poeemi, 5 klaveri-, 3 viiuli- ja 2 tšellokontserti, sümfooniaid (neist enim esitatakse sümfooniat nr 3 "Orelisümfoonia"), klaveri- ja oreliteoseid, vaimulikku muusikat, laule, salongipalu ja muud. Saint-Saëns oli ka esimene suur helilooja kinomuusika ajaloos. 

Erakordselt andeka inimesena tundis Camille Saint-Saëns huvi ka paljude muusikaväliste valdkondade vastu: oli õppinud geoloogiat, arheoloogiat, botaanikat, lepidopteroloogiat, oli tugev matemaatik, kirjutas artikleid akustika, okultismi, Vana-Rooma teatri dekoratsioonide ja antiiksete pillide kohta, filosoofilise teose "Problèmes et Mystères", luulekogumiku "Rimes familières", farss-näidendi "La Crampe des écrivains", oli astronoomiaühingu liige, pidas loenguid miraažidest, omas teleskoopi, mis oli valmistatud tema näpunäidete järgi jne.

1875. aastal abiellus Saint-Saëns Marie-Laure Truffot'ga. Neil oli kaks last, André ja Jean-François, kes 1878. aastal kahenädalase vahega surid. 

Kategooria:Prantsuse heliloojad
Kategooria:Prantsuse pianistid
Kategooria:Muusikakriitikud
Kategooria:Koorijuhid
Kategooria:Auleegioni suurristi kavalerid
Kategooria:Montparnasse'i kalmistule maetud
Kategooria:Sündinud 1835
Kategooria:Surnud 1921